50 Jaar gelede in Die Burger | 21 Januarie 1971 | Netwerk24
50 Jaar gelede in Die Burger | 21 Januarie 1971
21 Januarie 2021 18:50
Zambië dreig oor wapens: Zambië het gister nog 'n stap verder gegaan in sy afdreiging van Brittanje oor die kwessie van wapenverskaffing aan Suid-Afrika. Hy het 'n reuse-bouprogram wat 'n Britse firma in Zambië onderneem, tydelik opgeskort.
Ontug in die Overberg: 'n Vooraanstaande geneesheer van Caledon, dr. F. T. Mangold, het gister voor 'n buitengewone tugkomitee van die Suid-Afrikaanse Geneeskundige en Tandheelkundige Raad verskyn op aanklag dat hy hom aan wangedrag skuldig gemaak het. Dit word hom ten laste gelê dat hy owerspel met een van sy pasiënte gepleeg het. Die klagte is teen hom ingebring deur mnr. P. J. D. Groenewoud, sy swaer.
Voor Brexit: Vir die derde keer binne twaalf jaar staan Brittanje op die rand van toetrede tot die Europese Ekonomiese Gemeenskap. Gaan dit die derde keer skeepsreg wees . . .?
As jou gewete pla: 'n Man wat ses weke gelede na bewering R8 000 gesteel het, het feitlik al die geld gisteroggend aan die polisie in Johannesburg teruggegee. Sy gewete het hom te veel gepla, het hy gesê.
Tragiese einde: Die tragiese huwelikslewe van 'n Nederlandse egpaar het gister in die Kaapse Hooggeregshof ten einde geloop toe . . . 'n egskeidingsbevel aan mnr. J. A. Olde-Olthof van Tulbagh toegestaan is. Mev. W. W. Olde-Olthof het die egpaar se vyf kinders op 2 November 1965 in Nederland met 'n byl doodgekap.
Steekdood: 'n Sewejarige seun, Reginald Muller, is gister naby sy huis in Port Elizabeth deur 'n swerm bye doodgesteek.
Baie Maties: Die Universiteit van Stellenbosch sal vanjaar vir die eerste keer in sy geskiedenis meer as 8 000 ingeskrewe studente hê . . . Na verwagting sal byna 2 000 studente vanjaar vir die eerste keer hier begin studeer.
Een hoofpyn, 500 pille: 'n Blanke is gister in Kaapstad . . . tot drie maande tronkstraf gevonnis omdat hy 500 hoofpyntablette gesteel het. Die beskuldigde het gesê dat hy hoofpyn gehad het en die pille om dié rede geneem het.